Ketličanska cyrkej

Ketličanska cyrkej (Cyrkej swjateje Trojicy,  St.-Trinitatis-Kirche) je ewangelsko-lutherska wosadna cyrkej w Ketlicach w Zhorjelskim wokrjesu. Wona słuži Ketličansko-Nosačanskej ewangelskej wosadźe w cyrkwinskim wobwodźe Lubij-Žitawa ewangelskeje krajneje cyrkwje w Sakskej. Hač do lěta 1926/27 je so tu tež serbsce prědowało.

Ketličanski kěrchow, mjez druhim z rowami kantora a serbskeho komponista Korle Awgusta Kocora a fararjow Michała Domaški a Jana Renča, rozpřestrěwa so wokoło cyrkwje.

Ewangelska cyrkej w Ketlicach steji jako kulturny pomnik pod škitom. Z dwěmaj emporomaj słuša k najwjetšim wjesnym cyrkwjam regiony.

 Stawizny 
Ketličanska wosada je jedna z najstaršich w Hornjej Łužicy a wužiwaše so za čas němskeje kolonizacije jako zepěranišćo za misioněrowanje pohanskich Serbow. Hižo do załoženja Lubija wobjimowaše wjace hač 30 wokolnych wsow. W lěće 1252 naruna so kapałka z 11. lětstotka přez gotisku cyrkej. Pod knjejstwom Ketličanskeho knjeza Karla Gotthelfa z Hund a Altengrotkau bu cyrkej wot 1749 do 1775 nowo natwarjena. Wosada sama měješe tež ležownostne wobsydstwo, tak wukonješe knjejstwo nad Wujezdom.

Za čas Arnošta Muki bě hišće třećina Ketličanskeje ludnosće serbskorěčna a Bože słužby běchu kóždu njedźelu a na swjatych dnjach serbske a němske.

 Wosada 
Do Ketličanskeje wosady słušeja nimo Ketlic samych wjeski Bělecy, Dažin, Hłušina, Jawornik, Korecy, Łuwoćicy, Luchow, Małe Radměrcy, Mučnica, Njechań, Njeznarowy, Serbske Kundraćicy, Serbske Pawlecy, Sobołsk, Stara Chójnica, Stwěšin, Wopaleń, Wujer a Wujezd. Prjedy běchu tež ewangelscy wobydlerjo Róžan do Ketlic zafarowani.

 Fararjo 
 doba  mjeno  ródna wjes  žiwjenske daty  přispomnjenki 1614–1627  Jan Prätorius    † 1627  1737–1753  Jan Wićaz  Přišecy  1710–1772   1849–1871  Korla Gustaw Klin  Bart  1806–1890   1871–1888  Jan Korla Renč  Skanecy  1821–1888  1888–1916  Jan Renč  Ketlicy  1856–1916  syn předchadnika 1904–1910  Wylem Nowy  Bórkowy  1870–1933  1910–1927  Friedrich Walter Max Mrózak  Hrodźišćo  * 1883  syn Oswalda Mrózaka; po tym do Störmthala 1916–1926  Pawoł Jurij Mrózak  Malešecy  1877–1931  syn Oswalda Mrózaka; do toho w Budyšinku, po tym do Barta

Nimo toho skutkowachu w Ketlicach Jurij Šěrc (diakon 1655–60), Chryša Šlenkar (diakon 1707–16), Matej Šołta (diakon 1730–73), Jan Jakub Pětška (diakon 1773–1823) a Franc Moric Domaška (kapłan 1892–98).

 Wobrazy 

 Literatura 

 Johann Rentsch [Jan Renč]: Geschichte der Kirche und Kirchfahrt Kittlitz. Smoler, Budyšin 1884 (digitalizat)
 Rentsch: Die Parochie Kittlitz. W: Neue sächsische Kirchengalerie, Die Diöcese Löbau. Lipsk, 1908 (digitalizat).

 Wotkazy 

 Webstrona wosady Ketlicy-Nosaćicy 
 Wopisanje Ketličanskeje wosady w Statistice Łužiskich Serbow Arnošta Muki (digitalizat)

Kategorija:Lubij
Kategorija:Ewangelsko-lutherski cyrkwinski twar
Kategorija:Cyrkwinske twarjenje w Zhorjelskim wokrjesu